আলিপুর আবহাওয়া দফতর জানাচ্ছে, নির্দিষ্ট সময়ের চেয়ে দেরিতে বর্ষা প্রবেশ করেছে রাজ্যে। কিন্তু এখনও বোঝার উপায় নেই যে, বর্ষা আদৌ এসেছে কি না! জুন মাসের শেষেও তীব্র গরমে হাঁসফাঁস করছে কলকাতা-সহ দক্ষিণবঙ্গের বিস্তীর্ণ এলাকা। আবহাওয়ার গতিপ্রকৃতি দেখে আবহাওয়া দফতর জানাচ্ছে, জুনের শেষ ক’টা দিন ভারী বৃষ্টি না হওয়ারই সম্ভাবনা বেশি! 
স্থানীয়ভাবে বজ্রগর্ভ মেঘ সঞ্চারের ফলে বৃষ্টি হলেও বর্ষার বৃষ্টি বলতে যা বোঝায়, তার পূর্বাভাস নিশ্চিতভাবে দিতে পারছে না আবহাওয়া দফতর। জুনের শেষে এমন আবহাওয়া কিছুটা আস্বাভাবিক বলেই জানাচ্ছেন আবহবিদদের একাংশ। এক আবহবিদের কথায়, ‘‘বর্ষার শুরুতে এই আবহাওয়া কিছুটা আস্বাভাবিক! সচরাচর এরকম হয় না।’’
এর কারণ হিসাবে আবহবিদদের একাংশ জানাচ্ছেন, মৌসুমি বায়ু শক্তিশালী হওয়ার জন্য প্রয়োজনীয় পরিবেশের অভাব রয়েছে এই মুহূর্তে। বর্ষার সময় রাজস্থান থেকে গাঙ্গেয় পশ্চিমবঙ্গ হয়ে বঙ্গোপসাগর পর্যন্ত একটি নিম্নচাপ অক্ষরেখা বিস্তৃত থাকে। তার প্রভাবেই রাজ্যে বৃষ্টি হয়। কিন্তু বর্তমানে সেই নিম্নচাপ অক্ষরেখাটি অন্ধ্রপ্রদেশ এবং ওড়িশা উপকূলের দিকে তৈরি হয়েছে। তার প্রভাবে অন্ধ্রপ্রদেশ, ঝাড়খণ্ড এবং মধ্যপ্রদেশে বৃষ্টিপাতের সম্ভাবনা তৈরি হলেও গাঙ্গেয় পশ্চিমবঙ্গে সেই সম্ভাবনা নেই। 
প্রসঙ্গত, রবিবারই ঝাড়খণ্ড, বিহার এবং ওড়িশায় বৃষ্টি হয়েছে। আবহাওয়া দফতরের এক আধিকারিকের কথায়, ‘‘মৌসুমি বায়ু শক্তিশালী হওয়ার উপাদানের অভাব রয়েছে। শুধু নিম্নচাপই তো নয়, এই মুহূর্তে সক্রিয় কোনও ঘূর্ণাবর্তও নেই। ফলে বর্ষার এই ঘাটতি থাকবেই।’’
আবহাওয়া দফতর সূত্রের খবর, রবিবার শহরের সর্বোচ্চ তাপমাত্রা ছিল ৩৬.১ ডিগ্রি সেলসিয়াস। স্বাভাবিকের চেয়ে যা তিন ডিগ্রি বেশি। আজ, সোমবারও তাপমাত্রা ৩৬ ডিগ্রির আশপাশে ঘোরাফেরা করবে বলে দফতরের পূর্বাভাস। বিক্ষিপ্তভাবে আকাশে মেঘ থাকলেও তা থেকে বৃষ্টির প্রায় সম্ভাবনা নেই বলেই জানাচ্ছেন দফতরের আধিকারিকদের একাংশ। 
আবহবিদদের একাংশ এ-ও জানাচ্ছেন, বর্ষার এই ঘাটতির পিছনে ঘূর্ণিঝড় ‘রোয়ানু’ও কিছুটা দায়ী। মে মাসে ওই ঘূর্ণিঝড়ের প্রভাবে দফায় দফায় ভারী বৃষ্টিপাত হয়েছিল কলকাতা-সহ দক্ষিণবঙ্গে। ফলে তাপমাত্রা অনেকটাই নেমে গিয়েছিল। বর্ষা আসার আগে ভূপৃষ্ঠের তাপমাত্রা বেশি থাকলে মৌসুমি বায়ু শক্তিশালী হয়। ফলে ভারী বৃষ্টিপাতের সম্ভাবনা থাকে। কিন্তু গত মাসে ‘রোয়ানু’র প্রভাবে তাপমাত্রা নেমে যাওয়ার ফল এখন ভুগতে হচ্ছে বলে জানাচ্ছেন আবহবিদদের একাংশ।